Locopyaya Jesús Galilea moꞌo tjuwine;
neꞌaj patja sin ꞌyüsa lis tjiji jupj.
Judiopan jis jepapan quelel jaꞌünantsja jupj,
mpes Jesús ma quelel jámatsja Judea ntꞌa,
yupj tapatja ntꞌa.
Judiopan jis fiesta nasa quelel pyálatsja.
Fiesta niná mpes judiopan tsꞌepjel moꞌo tapatja.
Nin la tjajay pjü año na.
Judiopan pülücj tjil neꞌaj,
Jerusalén ntꞌa,
fiesta niná tepyala na.
Mpes Jesús jüpülücpan tjowelepj jupj lal:
—Más ꞌücj mim jipj Judea moꞌo.
Neꞌaj Jerusalén moꞌó jipj discipulopan pülücj ca neꞌaj majatjum fiesta mpes.
Jutja neꞌaj,
jis tjeꞌyaya januc jipj pajal ꞌüsüs lejay Dios mpes.
Jipj jyas pjü jis januc jipj,
mpes po ma tjepjyaꞌna niná jipj lejay.
Jipj pajal ꞌüsüs lejay Dios mpes,
más ꞌücj pülücj patja ntꞌa mim.
Neꞌaj la pꞌa ca nucucj jipj lejay,
jus nlayecj ca pjacj jipj.
Ninana tjowelepj la pjütsꞌün.
Jesús jüpülücpan ma topon Dios jas tjejyama jupj nosis ntꞌa.
Jüpülücpan nin tjowelepj na,
Jesús tjevele yupj jis lal:
—Yacjaj ꞌücj tulucj napj jum.
Nun lal tsꞌacꞌ la talata ꞌücj lowú.
Dios ma jisas ma polel tsꞌi miꞌinacj nun lal.
Napj lal tsꞌa ꞌin napj velé mpes.
Napj velé yupj jis lal napj selé yupj pajal malala nyuca lajay.
Lowa nun fiesta ntꞌa.
Yacjaj ꞌücj tulucj napj jum,
mpes ca ma mis napj po quinam.
Nin tjevele Jesús jupj jüpülücpan jis lal,
ne ma wa tjemey yupj jis lal fiesta ntꞌa.
Newa Galilea moꞌo tüpüꞌü tsꞌacꞌ pjaní way pꞌin ꞌin.
Jüpülücpan tjil na fiesta ntꞌa,
locopyaya pꞌa tjejyawca na,
tjemey wa Jesús.
Lyájasa tjemey,
mpes la pꞌa ma jus nlay jupj tjemey.
Neꞌaj fiesta ntꞌa judiopan jis jepapan Jesús la paltsja.
Jis la ꞌüytsja neꞌaj tjelyawun̈ jis lal:
“¿Caꞌaj jáꞌasa niná yomen?”
Pülücj ꞌa jis tjimyula neꞌaj fiesta mpes.
Yupj sin popa pülücj tülü way la tjowelel Jesús poꞌó.
Nepénowa tjowelepj:
“Yom ꞌüsüs way jupj”.
La pꞌa wa tjowelepj:
“Nin tulucj.
Jupj li tsuwile gente jis lal,
mpes ma lajay Dios jos jin.”
Len̈ pjacj cüweles Jesús poꞌó pülücj cüpjacan̈ ntꞌa.
Lacj tjeyapj judiopan jis jepapan mpes.
ꞌÜsüs yólatsja Jesús poꞌó,
judiopan jis jepapan ca jis capj ntülücj.
Fiesta nasa la mitad tecyawaja na,
Jesús tjemey Dios wo ntꞌa.
Gente sin ꞌyüsa lis tjiji neꞌaj.
Judiopan jis jepapan pajal yólatsja Jesús ꞌüsüs sin ꞌyüsa lis tjiji mpes.
Yupj tjowelepj:
“¿ꞌOnin jus cülayé niná pjü?
Jupj lovin ma tjemey qjuis escuela ntꞌa lo ꞌüsüs.”
Nin tjowelepj mpes,
Jesús tjevele ꞌa jis tjimyula jis lal:
—Napj ma nusin ꞌyüsa lejay napj nola mpes.
Napj nusin ꞌyüsa lejay Dios jola jin.
Nin tjejyama jupj.
Nun popa pjaní quelel liji Dios jos jin,
jupj ca jus nlayes ncu napj sin ꞌyüsa lejay napj nola jin,
ca jus nlayes ncu sin ꞌyüsa lejay Dios jola jin.
Nepénowa yupj pꞌiyá yola jin sin ꞌyüsa lajay,
jisas la pꞌa püné jin yola yupj.
Ma nin lejay napj.
Napj najas la pꞌa püné jin yola nin tjejyamá.
Mpes nun ca jus cülayé,
napj velé,
tꞌücꞌ way niná;
ca jus cülayé malala tulucj napj.
”Nun malalapan.
Püna Moisés papel tepyaca Dios tjijyüꞌtá,
nun moꞌo la veles.
Newa nun pjü way ma nin lajay Dios tjijyüꞌta jin.
Nun quelel na ꞌüꞌná.
Nenem ꞌa malala —tjevele Jesús.
Nin tjevele na,
nepénowa ꞌa jis tjimyula sin popé wola tjowelepj Jesús:
—Lapanen jyas moꞌo püꞌü jipj,
nin lo tsꞌün jipj.
Len̈ pjacj quelel ꞌi ꞌüꞌna.
Jesús tjevele yupj jis lal:
—Yom pjaní tjiꞌyüꞌsa la tjejay napj sábado na,
nin jawas cupj ma tsjiꞌ lijicj.
Nun nujola pajal malala niná,
napj nin la tjejay sábado na.
Nin tulucj.
Nun nin pꞌiyá lojí,
napj lejay jinwá.
Moisés tjijyüꞌta judiopan tꞌasiyú jis la tꞌüs niyom tsjictjacj jis pjolocꞌ tsjicj way,
tsjictjacj tsꞌacꞌ ocho jatatj na.
(Israelpan püna tapatja pꞌin tjüjütütj niná.)
Nun nin lojí custjay.
Yom tsjicj tsꞌacꞌ ocho tyaꞌa na,
tꞌüjǘ jupj.
Tsꞌacꞌ ocho pyala sábado na,
ntꞌüjǘ ca sábado na.
ꞌÜcj nun lal yom tsjicj ca ntꞌüjǘ sábado na,
ꞌücj la jay Moisés tjijyüꞌtá.
Mpes más ꞌücj ma tsꞌi miꞌiná napj lal napj tjiꞌyüꞌsa la tjejay yom jüpꞌüy jas tüpwes sábado na.
Po ma tjowelé la pꞌa malala nyuca liji nun nujola mpes pꞌin.
Nujola tꞌas ncu tꞌücꞌ way malala nyuca la tjiji.